Lesersbrief: ’n Brief aan die ouer generasieFoto: Pete Bellis/Unsplash.com Marisha Hermann skryf: Geagte ouer generasie Ek is Marisha Hermann, ŉ graad 10-leerling, ‘n trotse Afrikaner en nie bang om dit te sê nie. Ek is bevoorreg om elke jaar ŉ Geloftefees by ‘n ander plek in die land by te woon. Ek is bevoorreg om in ‘n Afrikaanse skool te wees waar God aanbid word. Ek is bevoorreg om te weet wat saamstaan beteken en hoe om seerkry en terugslae te hanteer. Ek sien ons grond word stukkie vir stukkie weggevat. Ek sien ons taal word onderdruk. Ek sien ons boere word vermoor. Ek sien God word uit ons skole gehaal. Ek sien ons het nie meer die voorreg om Geloftedag, soos dit oorspronklik was, Geloftedag te noem nie. Ek sien die Anglo-Boereoorlog moet nou die Suid-Afrikaanse oorlog genoem word. Dis kwansuis polities korrek. Ek sien ons standbeelde en geskiedenis word verniel en verdraai. Ek sien mense is moedeloos. Ek sien al hoe meer van my vriende trek oorsee, want hul ouers sê die land se omstandighede is sleg en gaan net erger word. Ek sien hoe my familielede oorkant die see sê dis beter daar. Ek sien hoe ons wit werkers by Sasol onregverdig behandel word. Ek sien hoe daar gediskrimineer word. Ek sien hoe ons beskuldig word. Ek hoor ook ons as jong kinders is die toekoms. Ek hoor ook dat daar gebou word. ‘n Nuwe universiteit, ‘n plek vir ons mense. Ek hoor ook hoe daar geveg word vir ons regte. Ek hoor dat ons nie na ŉ ander land sal trek nie, want hier is ons gevorm. Ek hoor ons sal bou en veg vir ŉ toekoms wat voorlê. Ek hoor ons sal saamstaan. Liewe ouer generasie. Nou vra ek waarom so min vertroue in ons toekoms en die krag van ons jonger geslag? Nou vra ek, waarom sê julle daar is geen toekoms, maar tog staan ons voor julle? Waarom sê julle ons moet eerder na ŉ ander land gaan as dit hier is waar ons gevorm is? Ons is bereid om ook vir ons plek, voorouers, taal, tradisie en toekoms te veg. Soos ‘n student een maal gesê het: As jy ‘n ander land vir my kan gee wat al vier seisoene per dag het, dan sal ek trek. As jy vir my ŉ land kan gee met so ’n pragtige natuurskoon, dan sal ek trek. As jy vir my mense kan gee wat so lekker kan kuier en koeksisters bak, dan sal ek trek. As ek ŉ plek kan kry waar ek kan bid in my taal, dan sal ek trek. Waar anders kry jy ‘n taal wat ‘n “r” so lekker rol en mense wat kan braai vir elke ete? Liewe ouer generasie, hier staan ons voor julle. Moenie vir ons besluit die toekoms is verby nie, want ons is hier om te bly. Moenie moedeloos wees en ons moedeloos maak nie. Kom ons bou, bly en bid saam vir ŉ toekoms in ons land.